Eva Maria Westbroek

Eva Maria Westbroek (Belfast, 1970eko apirilaren 26a) herbeheretar sopranoa da.

 Ibilbidea 
Hagako kontserbatorioan ikasi zuen 1988tik 1995era. Iris Adami Corradetti italiar sopranoak eta James McCray estatubatuar tenorrak emandako eskolekin osatu zuen bere formazioa. Aldeburgheko Festibalean egin zuen debuta 1994an, Francis Poulenc-en Dialogues des Carmélites operan Mére Marieren paperarekin.

25 urterekin, First International Competition of the City of Rome irabazi zuen. Angelica Catalani Lehiaketan eta Santa Maria Ligure Lehiaketan ere saridun izan zen.

2001 eta 2006 artean, Stuttgarteko Estatu Operako kide izan zen. Jokatutako rolen artean, hauek: protagonista papera Tosca-n, Carlotta Die Gezeichneten-en, Desdemona Verdiren Otello-n, Donna Anna Don Giovanni-n, Marie Die verkaufte Braut-en, Giulietta Hoffmanns Erzählungen-en. 2006ko abuztuan, Stuttgarteko Estatu Operako Kammersängerin (ganbera abeslari) izendatu zuten.

2008an, Bayreutheko Festibalean egin zuen debuta, Sieglinde-ren paperean Tankred Dorst-en Nibelungoaren Eraztunean (2006an estreinatua), Christian Thielemann-en musika zuzendaritzapean, eta hurrengo urtean ere paper bera egin zuen. 2013an, konpositorearen jaiotzaren berrehungarren urteurreneko kontzertuan interpretatu zuen berriz, zuzendari berarekin, eta Tristan eta Isoldaren Liebestod ere abestu zuen.

2009an, Municheko Estatu Operan Leoš Janáček-en Jenůfa operan protagonista izan zen.

2010ean, Vienako Estatu Operan Leonore izan zen Verdiren La forza del destino operan.

2011n, Anna Nicole Smithen paper nagusia (Playboyko untxitxoa) egin zuen Mark-Anthony Turnage konpositore britainiarraren Anna Nicole operan, Londresko Covent Gardeneko Royal Opera Housen, eta kritikarien harrera bikaina izan zuen. ROHn egin zituen beste rol batzuk hauek izan ziren: Giorgetta (Il Tabarro), Dido (Les Troyens), Maddalena (Andrea Chénier), Santuzza (Cavalleria Rusticana), Katarina (Lady Macbeth of Mtsensk), Minnie (La Fanciulla del West) Sieglinde (Die Walküre) eta Elisabeth (Tannhäuser).

2011ko apirilaren 22an, Westbroekek  New Yorkeko Metropolitan Operan egin zuen debuta, Sieglinde-ren papera abestuz, Wagnerren Die Walküre-ren ekoizpen berriaren estreinaldian, Robert Lepagek zuzenduta. Zoritxarrez, lehen ekitaldiaren ondoren, erretiratu behar izan zuen gaixotasun baten ondorioz. Margaret Jane Wray mezzosopranoak hartu zuen parte gaueko emanaldia osatzeko. Westbroekek, azkenean, opera osoa  hurrengo astean abestu zuen, 2011ko apirilaren 25ean. Opera hau mundu guztiarentzat transmititu zuten zuzenean.

2012an, Tannhäuser operan Elisabethen papera interpretatu zuen, Txileko Santiagoko Udal Antzokian. Baziren hogeita hamar urte lan hau aurkeztu ez zela. Senarra, Frank Van Aken tenorra, lankide izan zuen talde horretan.

2013an, Metropolitan Operan Francesca di Rimini operako protagonista papera egin zuen. Opera hau ere zuzenean eman zen MET HD zikloaren barruan.

2018/2019 denboraldian Minnie interpretatu zuen La Fanciulla del West-en, eta Sieglinde Die Walküre-n; biak mundu osoko zinema-aretoetan proiektatu ziren.   

2025eko abuztuan, 55 urte zituela, mila funtzio baino gehiago eginda, erretiroa hartu zuen.   

 Diskografia 

 Puccini: La fanciulla del west / Carlo Rizzi, Netherlands Philharmonic Orchestra (2009, DVD)
 Shostakovich: Lady Macbeth Of Mtsensk / Mariss Jansons, Concertgebouw (2006, DVD)
 Wagner: Götterdämmerung / Lothar Zagrosek, Stuttgart (2002, DVD)
 Wagner: Die Walkure / Simon Rattle, Orquesta Filarmónica de Berlín (2007, DVD)
 Wagner: Die Walkure / Christian Thielemann, Festival de Bayreuth (2008)
 Turnage: Anna Nicole / Antonio Pappano, Covent Garden (2011, DVD)
 Wagner: Die Walkure/James Levine, Metropolitan Opera House (2012, DVD)

 Erreferentziak 

 Kanpo estekak 

Kategoria:Sopranoak
Kategoria:Emakume abeslariak